DA Den Europæiske Unions Tidende L 15/2

KOMMISSIONENS FORORDNING (EU) 2016/67

af 19. januar 2016

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for ametoctradin, chlorothalonil, diphenylamin, flonicamid, fluazinam, fluoxastrobin, halauxifenmethyl, propamocarb, prothioconazol, thiacloprid og trifloxystrobin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier for chlorothalonil, propamocarb, thiacloprid og trifloxystrobin. Der er i del A i bilag III til nævnte forordning fastsat maksimalgrænseværdier for ametoctradin, flonicamid, fluazinam, fluoxastrobin og prothioconazol. Der er i bilag V og i del A i bilag III til nævnte forordning fastsat maksimalgrænseværdier for diphenylamin. Der var ikke fastsat nogen specifikke maksimalgrænseværdier for halauxifenmethyl, og stoffet er heller ikke omfattet af bilag IV til nævnte forordning, hvorfor standardværdien på 0,01 mg/kg fastlagt i artikel 18, stk. 1, litra b), har fundet anvendelse.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet ametoctradin, på salvie og basilikum indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår flonicamid, er der indgivet en sådan ansøgning for peberfrugter, rosenkål, ærter (uden bælg), bomuldsfrø, byg, havre og rug. For så vidt angår fluazinam, er der indgivet en sådan ansøgning for tomater. For så vidt angår fluoxastrobin og prothioconazol, er der indgivet sådanne ansøgninger for skalotteløg. For så vidt angår propamocarb, er der indgivet en sådan ansøgning for porrer. For så vidt angår thiacloprid, er der indgivet en sådan ansøgning for jordskokker.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af chlorothalonil på tranebær. Ansøgeren hævder, at de godkendte anvendelser af det pågældende stof på denne afgrøde i USA medfører højere restkoncentrationer end maksimalgrænseværdien i forordning (EF) nr. 396/2005, og at det er nødvendigt at fastsætte en højere maksimalgrænseværdi for at undgå handelsbarrierer for importen af denne afgrøde.

(5) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(6) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(7) For så vidt angår propamocarb anbefaler autoriteten, at der fastsættes en ny maksimalgrænseværdi for porrer på 30 mg/kg, hvilket blev udledt ved at runde værdien på 20 mg/kg op som beregnet med beregningsværktøjet for maksimalgrænser fra Organisationen for Økonomisk Samarbejde og Udvikling (OECD). Ved at anvende tilberedningsfaktoren på 0,88 udledt for bladgrøntsager på porrer vil disse foreslåede maksimalgrænseværdier ikke føre til en overskridelse af den akutte referencedosis, hvorved de er sikre for forbrugerne. I betragtning af de problemer, som nogle medlemsstater har rejst, er det dog mere passende at sætte maksimalgrænseværdien til det uafrundede niveau på 20 mg/kg. En sådan værdi vil i tilstrækkelig grad dække de forventede anvendelser af porrer.

(8) For så vidt angår alle andre ansøgninger, konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Autoriteten konkluderede også, at der ikke kunne påvises nogen risiko for, at det acceptable daglige indtag eller den akutte referencedosis overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.

(9) For så vidt angår diphenylamin fastsættes der i Kommissionens forordning (EU) nr. 772/2013 (3) midlertidige maksimalgrænseværdier for æbler og pærer. Det fremgår af overvågningsdata, at der stadig forekommer en uundgåelig krydskontaminering, der påvirker ubehandlede æbler og pærer. De midlertidige maksimalgrænseværdier, der vil blive taget op til revision, bør fastholdes for at give virksomhedsledere tid til fuldstændigt at fjerne restkoncentrationerne af diphenylamin i lagringsfaciliteter. Revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(10) Den 5. juli 2013 vedtog Codex Alimentarius-Kommissionen (4) en Codex-maksimalgrænseværdi for trifloxystrobin i oliven til oliefremstilling. Codex-maksimalgrænseværdien er sikker for forbrugere i Unionen (5) og bør derfor indføjes i forordning (EF) nr. 396/2005 som en maksimalgrænseværdi.

(11) For så vidt angår thiacloprid og trifloxystrobin blev adskillige maksimalgrænseværdier ændret ved Kommissionens forordning (EU) 2015/1200 (6). Ved den forordning blev maksimalgrænseværdierne for thiacloprid i jordskokker og for trifloxystrobin i oliven til oliefremstilling sænket til de relevante bestemmelsesgrænseværdier fra og med den 12. februar 2016. Af hensyn til retssikkerheden bør de maksimalgrænseværdier, som fastsættes ved nærværende forordning, finde anvendelse fra og med samme dato.

(12) For så vidt angår halauxifenmethyl, indsendte autoriteten en konklusion om peerevalueringen af vurderingen af pesticidrisikoen ved dette aktivstof (7). Inden for den ramme anbefalede autoriteten at fastsætte maksimalgrænseværdier, der omfatter de repræsentative anvendelsesformål i henhold til god landbrugspraksis i Unionen. Kommissionen har rådført sig med EU-referencelaboratorierne om passende bestemmelsesgrænseværdier.

(13) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(14) Forordning (EF) nr. 396/2005 bør derfor ændres.

(15) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder dog anvendelse fra den 12. februar 2016 for så vidt angår maksimalgrænseværdien for thiacloprid i jordskokker og maksimalgrænseværdien for trifloxystrobin i oliven til oliefremstilling.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 19. januar 2016. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu.

Reasoned opinion on the modification of the existing MRLs for ametoctradin in sage and basil. EFSA Journal 2015;13(6):4153 (22 s.).

Setting of an import tolerance for chlorothalonil in cranberries. EFSA Journal 2015;13(7):4193 (21 s.).

Reasoned opinion on the modification of the existing MRLs for flonicamid in several crops. EFSA Journal 2015;13(5):4103 (26 s.).

Reasoned opinion on the setting of a new MRL for fluazinam in tomatoes. EFSA Journal 2015;13(6):4154 (23 s.).

Modification of the existing maximum residue level (MRL) for fluoxastrobin in shallots. EFSA Journal 2015;13(6):4143 (19 s.).

Reasoned opinion on the modification of the existing maximum residue levels for propamocarb in onions, garlic, shallots and leeks. EFSA Journal 2015;13(4):4084 (20 s.).

Modification of the existing maximum residue level (MRL) for prothioconazole in shallots. EFSA Journal 2015;13(5):4105 (20 s.).

Modification of the existing maximum residue level for thiacloprid in Jerusalem artichokes. EFSA Journal 2015;13(7):4191 (18 s.).

(3) Kommissionens forordning (EU) nr. 772/2013 af 8. august 2013 om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for diphenylamin i eller på visse produkter (EUT L 217 af 13.8.2013, s. 1).

(4) Rapporter fra Codexkomitéen for Pesticidrester er tilgængelige her: http://www.codexalimentarius.org/download/report/799/REP13_PRe.pdf,

det fælles FAO/WHO-program for fødevarestandarder, Codex Alimentarius-Kommissionen. Bilag II og III, 36. samling. Rom, Italien, 1.-5. juli 2013.

(5) Scientific support for preparing an EU position for the 45th Session of the Codex Committee on Pesticide Residues (CCPR). EFSA Journal 2013;11(7):3312 [210 s.]. doi:10.2903/j.efsa.2013.3312.

(6) Kommissionens forordning (EU) 2015/1200 af 22. juli 2015 om ændring af bilag II og III til Europa-Parlamentets og Rådets forordning (EF) nr. 396/2005, for så vidt angår maksimalgrænseværdier for amidosulfuron, fenhexamid, kresoxymmethyl, thiacloprid og trifloxystrobin i eller på visse produkter (EUT L 195 af 23.7.2015, s. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl). EFSA Journal 2014;12(12):3913 (93 s.).